渭水
作者：劉攽
朝代：宋

paragraphs: 鳥鼠流清渭，岍岐導衆山。
懸車循暗谷，斷棧出重關。
長路去未已，連峰深更艱。
秋高木落外，天夐鳥飛間。
日出看群動，煙收認百蠻。
別腸逾九絕，愁淚獨長潸。
立志薄軒冕，隠居宜草菅。
自甘家食薄，還愛綵衣斑。
從吏負夙願，辭親何厚顔。
簡書今可畏，幕府尚餘閒。
猨叫無勞思，鴻冥不易攀。
歸來城闕望，但見白雲還。